CELEX: 32006D0210
Language: hu
Date: 2006-02-28 00:00:00
Title: 2006/210/EK: A Bizottság határozata ( 2006. február 28. ) magas szintű nemzeti szabályozási szakértői csoport létrehozásáról

15.3.2006   
            
            
               HU
            
            
               Az Európai Unió Hivatalos Lapja
            
            
               L 76/3
            
         
      A BIZOTTSÁG HATÁROZATA
   
   (2006. február 28.)
   magas szintű nemzeti szabályozási szakértői csoport létrehozásáról
   (2006/210/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               2005. március 16-án a Bizottság Jobb szabályozás a növekedés és a munkahelyteremtés területén az Európai Unióban
                   (1) címmel közleményt fogadott el, amelyben kifejezte arra irányuló szándékát, hogy 2005 folyamán egy magas szintű nemzeti szabályozási szakértői csoportot hoz létre a jobb szabályozási intézkedések nemzeti és uniós szintű kifejlesztésének megkönnyítése érdekében.
            
         
               (2)
            
            
               A csoport feladata tanácsokkal szolgálni a Bizottságot a jobb szabályozásról általában, nem feladata viszont, hogy véleményét fejezze ki különleges jogalkotási javaslatokhoz kapcsolódó kezdeményezésekről vagy projektekről.
            
         
               (3)
            
            
               A csoport magas szintű nemzeti szakértőkből áll, akiket a tagállamok javaslatai alapján a Bizottság nevez ki; a csoport nyitva áll a csatlakozó országokból érkező megfigyelők előtt.
            
         
               (4)
            
            
               Következésképpen létre kell hozni a magas szintű nemzeti szabályozási szakértői csoportot, valamint részletesen meg kell állapítani feladatmeghatározását és felépítését,
            
         A KÖVETKEZŐKÉPPEN HATÁROZOTT:
   1. cikk
   A Bizottság létrehoz egy szakértői csoportot, amelynek neve: „Magas szintű nemzeti szabályozási szakértői csoport” (a továbbiakban: a csoport).
   2. cikk
   Feladat
   A Bizottság valamennyi olyan kérdésben tanácsot kérhet a csoporttól, amely a jobb szabályozási politikára és az ezzel kapcsolatos intézkedések nemzeti és uniós szintű kifejlesztésére vonatkozik.
   A csoport feladata, hogy:
   
               —
            
            
               hatékony közvetítő szerepet játsszon a Bizottság és a főbb kormányzati hatóságok között a vállalkozásokra, az iparra, a fogyasztókra, a szociális partnerekre és az állampolgárokra vonatkozó szabályozási környezet javítása érdekében,
            
         
               —
            
            
               hozzájáruljon a jobb szabályozás területére vonatkozó legjobb nemzeti és uniós gyakorlatok unión belüli elterjedéséhez,
            
         
               —
            
            
               megerősítse a Bizottság és a tagállamok közötti együttműködést, a jobb szabályozás nemzeti szintű végrehajtása céljából; közös vizsgálatot folytasson az uniós jogszabályok tagállami szintre történő átültetésének és végrehajtásának mikéntjéről (azaz kiegészítő követelményeknek vagy eljárásoknak az átültetés során történő bevezetéséről,
            
         
               —
            
            
               hozzájáruljon olyan közös mutatók koherens rendszerének kidolgozásához, amely alkalmas a szabályozási környezet minőségében bekövetkezett fejlődés mind uniós, mind tagállami szinten történő nyomon követésére, ami a nemzeti lisszaboni programon belüli teljesítményértékelés alapját képezné,
            
         
               —
            
            
               tanácsokkal lássa el a Bizottságot a jobb szabályozás témakörében, különösen a következő területeken: egyszerűsítés, a gazdasági, társadalmi és környezeti következmények vizsgálata – beleértve az igazgatási költségekét is –, a különböző lehetséges rendelettípusok.
            
         3. cikk
   A csoport tagjai – kinevezés
   (1)   A Bizottság a főtitkárt bízza meg azzal, hogy a tagállamok által javasolt jelöltek alapján kinevezze a csoport tagjait.
   (2)   A csoport tagállamonként egy, illetve néhány kivételes esetben (2) két tagból áll. A Bizottság főtitkára a tagállamok javaslata alapján póttagokat nevezhet ki, akik automatikusan helyettesítik a tagot annak távolléte vagy akadályoztatása esetén.
   (3)   A következő rendelkezéseket kell alkalmazni:
   
               —
            
            
               a tagok az érintett területen tapasztalattal rendelkező és a hatóságot képviselő magas rangú tisztviselők,
            
         
               —
            
            
               a tagok kinevezése egy évre szól, amely meghosszabbítható. A tagok helyettesítésükig vagy megbízásuk időtartamának végéig maradnak hivatalban,
            
         
               —
            
            
               a megbízásuk hátralévő idejére fel lehet váltani azokat a tagokat, akik már nem képesek hatékonyan hozzájárulni a csoport munkájához, akik lemondanak, vagy akik nem tartják tiszteletben az e cikk első, illetve második pontjában meghatározott feltételeket, illetve az Európai Közösséget létrehozó Szerződés 287. cikkét,
            
         
               —
            
            
               a kinevezett tagok nevét a Bizottság honlapján hozzák nyilvánosságra.
            
         4. cikk
   Működés
   (1)   A csoport ülésein az elnöki teendők ellátásáért a Bizottság a felelős.
   (2)   A Bizottsággal egyetértésben a csoport feladatkörébe tartozó egyedi kérdések tanulmányozására alcsoportokat lehet létrehozni, amelyeket feladataik teljesítése után közvetlenül fel kell oszlatni.
   (3)   Az elnök napirenden lévő témában különleges hozzáértéssel rendelkező szakértőket, illetve megfigyelőket – ideértve a csatlakozó országok (3) megfigyelőit is – hívhat meg a csoport vagy alcsoportok üléseire, amennyiben ez hasznosnak és/vagy szükségszerűnek mutatkozik.
   (4)   A csoport vagy alcsoport munkáihoz való hozzájárulás keretében nyert információk nem terjeszthetők, amennyiben a Bizottság titoktartást kíván meg.
   (5)   A csoport és az alcsoportok rendszerint a Bizottság által megállapított eljárásoknak és menetrendnek megfelelően a Bizottság és szervezeti egységeinek egyik épületében ülésezik. A titkársági teendők ellátásáról a Bizottság gondoskodik.
   (6)   A csoport a Bizottság által elfogadott eljárásiszabályzat-minta (4) alapján alakítja ki saját eljárási szabályzatát.
   (7)   A csoport és az e határozat 4. cikkének (2) bekezdése keretében felállított bármelyik albizottság titkársági feladatait a Bizottság látja el.
   (8)   A Bizottság a csoport munkanyelvén (munkanyelvein) interneten közzéteheti a csoport bármely összefoglalóját, következtetését (illetve annak részletét) vagy munkadokumentumát. A munkadokumentumokat a rendelkezésre álló nyelveken teszik közzé.
   5. cikk
   Az ülésekkel kapcsolatos kiadások
   A csoport tevékenységeinek keretében a tagok, szakértők és megfigyelők utazási és adott esetben tartózkodási költségeit a Bizottság a külső szakértők költségtérítéséről szóló belső szabályainak megfelelően visszatéríti. A Bizottság a magas szintű nemzeti szabályozási szakértői csoport egy tagjának költségeit téríti meg tagállamonként. A betöltött tisztségek nem járnak díjazással.
   Az ülésekkel kapcsolatos kiadások azon éves költségvetés keretein belül kerülnek megtérítésre, amelyet a Bizottság felelős szolgálatai utaltak ki a csoportnak.
   6. cikk
   Hatálybalépés
   E határozat azon a napon lép hatályba, amelyen a Bizottság elfogadja. Rendelkezéseit 2009. december 31-ig kell alkalmazni.
   
      Kelt Brüsszelben, 2006. február 28-án.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  COM(2005) 97 végleges, 2005. március 16.
   
      (2)  A Bizottság abban az esetben nevezhet ki tagállamonként két tagot, ha az érintett tagállam igazgatási szintjén a hatáskör megosztott.
   
      (3)  A csatlakozási szerződést már aláíró csatlakozó államokból érkező szakértők, „A kibővített Unió felé, az Európai Bizottság stratégiai dokumentuma és jelentése az egyes tagjelölt országok által a csatlakozás érdekében megtett előrehaladásról” című 2002. október 9-i közleménnyel [COM(2002) 700 végleges] és a 2005. március 24-i C(2005) 874 bizottsági határozattal összhangban, a csatlakozó országoknak a közösségi szerkezetbe történő fokozatos beilleszkedése érdekében.
   
      (4)  Lásd a Bizottság által 2005. július 27-én elfogadott SEC(2005) 1004 dokumentum III. mellékletét.